Polisiewaghond ondersoek nóg ŉ sterftePolisielede op patrollie in Limpopo tydens die afsonderingstydperk. (Foto: SA Polisie/Twitter) Die onafhanklike polisie-ondersoekdirektoraat (Opod) sê hy ondersoek die dood van ŉ man van Soweto, nadat die polisie hom glo drie dae gelede aangerand het. Sontaga Seisa, Opod-woordvoerder, het gesê die 23-jarige man is glo in die omgewing van Naledi-Zola aangerand. “Hoewel hy behandeling by ŉ plaaslike mediese fasiliteit gekry het, het die man Sondag by sy huis gesterf,” het Seisa gesê. Niemand is nog in hegtenis geneem nie en dit is nie bekend wat tot die beweerde aanranding gelei het nie. Dit is die soveelste geval van beweerde hardhandige behandeling deur lede van die polisie óf weermag wat sedert die inwerkingstelling van die staat van algehele afsondering aangemeld is. Opod het aan die begin van die maand reeds tientalle klagtes teen lede van die polisie ontvang en dit het toe al agt sterftes ingesluit. Die kantoor van die militêre ombudsman het intussen Sondag gesê hy ontvang steeds klagtes van lede van die publiek oor die weermag se optrede in dié tyd. Die ombudsman het reeds 28 klagtes ontvang waarvan minstens 15 klagtes van mense waarin beweer word dat die betrokke weermaglede hulle aan buitensporige geweld en fisieke mishandeling skuldig gemaak het.